钦定古今图书集成/方舆汇编/职方典/第1339卷 > 潮州府古迹考一 府志
## 钦定古今图书集成/方舆汇编/职方典/第1339卷 > 潮州府古迹考一 府志

本府。〈海阳县附郭。〉

潮阳旧县　在今治西三十五里，临昆山之麓。里人犹称其疆坅曰“官厅坅” ，其北有旧壕迹。古万川县　，即今清远湖寮城也。隋置，唐废。石柱勒字尚存。

南海亭　员水又东南一千五百里入南海，东历揭阳县，王莽之南海亭，而注于南海也。越王走马埒　，在县北十里。南汉刘𬬮祖安仁为潮州长史时所筑。其孙隐僭王南越，追封南越王。上平坦，可容数百人，遗址尚存。

曾氏忠孝泉　在城西一里，有曾井。南汉时，程乡令曾芳因民苦瘴，给药愈之，来者接踵，乃以大囊药投井中，民汲水饮之皆愈。宋皇祐五年，狄青征侬智高经此，祷于井，泉溢出，军士不苦疫疠。青凯旋具奏，仁宗降制封芳忠孝公，赐飞白书“曾氏忠孝泉” 五大字旌之。咸淳七年，知府蒲寿晟建亭井上云。

思韩堂　在府治后。宋知州孙叔谨建。堂东亭曰“垒翠” ，陈尧佐书；北曰“独游” ，今废。陈有诗曰：“记得幽人旧吟处” ，独游亭在野桥西。

《拙窝　》。宋周濂溪为广东转运判官，按部至潮，题诗大颠堂壁，因刻所作《拙赋》。或谓予曰：“人谓子拙。” 予曰：“巧，窃所耻也，且患世多巧也。” 喜而赋之。“巧者言，拙者默；巧者劳，拙者逸，巧者贼，拙者德；巧者凶，拙者吉。呜呼！天下拙，刑政撤，上安下，顺风清，弊绝。” 后廖德明通判潮州，刻是赋于金山崖石，以朱晦翁所书《拙窝》名亭“云亭” ，旧名“遥碧。”

《郑伸筑城碑　》：“皇祐壬辰岁夏五月，蛮贼侬智高破邕管，乘流而下，攻五羊，有诏岭外完壁垒以御寇。潮州筑城，土工不坚，未期悉圮。越明年癸巳九月，予到官，翼月庀役，至二月以农作暂休。去年甲午十月又兴工，今年正月毕。其始末存诸城记，兹姑纪其岁月云耳。圣宋至和二年乙未岁二月初吉，虞庠博士知郡” 事郑伸《磨崖》识之。

《西湖题名　》：“宋熙宁四年夏五月二十日，屯田郎中知军州事何延世茂之、殿中丞通判军州事毕仲达景通、太子中舍前知漳州龙溪县古宗悦梦臣、梅州军事推官梁立仪定甫同游西湖，立仪谨题。”

南珠亭　宋太守郑厚建。韩愈《别赵德》诗云：“婆娑海水外，簸弄明月珠。”

铁汉楼　宋刘安世以党事安置梅州者数年，绝无迁谪憔悴之意。苏轼称为“铁汉州人” ，建楼以旌其节。淳祐间，知州杨应己复建铁庵于治内，铭之。后废。崇祯间，知县陈燕翼移建北门城上，祀安世于楼中。

登瀛石　在惠来县西八十里。甲子门有石屹立海中，四望无际。宋苏轼过之，大书“登瀛” 二字于石上。

远游庵　宋吴子野栖隐处，苏子瞻为之铭。在麻田山中。高山罗列，中多林岩泉石之胜。其上有来老庵，则宋僧来逻禅定之所，尝创长生院于此。有亭在半山，翼然苍翠之间，今庵与院俱废。子野又有岁寒堂，子瞻为之作《十二石记》。思亭　在石窟都。相传宋知州刘安雅濒行，父老送之，馈以赆，不受，乃建思亭云。今废。

彭知府故宅　在官溪浦口村。宋元丰间，彭延年占籍居之，著有《村居好诗》。

览胜亭　在蓝田都飞泉岭，郑进士书庄。朱考亭为书“落汉鸣泉” 四大字揭于亭中，又鑴岭之危壁上。

李梦吕碣　，循阳人，进士佥判。宋景定壬戌，迁潮州。咸淳丁丑秋，被旨放便。郡人柯治凤、王炳发、林景泰、洪禧、王龚祖、林南一等为公祖道，碣而志之。敬丽于李君卿守黄公汝砺石壁之左。见《西湖山》。

贡院故址　，在程乡县治右，有贡院故址。宋嘉泰元年，知州刘焕建。

《湖山题名　》：“宋宝祐戊午大比，既上，贤能书，郡守莆田林光世逢圣偕董试，仙游陈豹孙于文校文，三山孙鼎来甲父、番禺郑得助子顺、清源林时遇仲刚、昭武廖熙介夫、南海郑福元君庆、南昌刘光伯持谦会饮于此。时郡博士温陵赵崇郛性之校文，归预焉。期而不至者，贰车三山陈元凤仪叔。”

谢大夫宅　宋谢大夫名瑶宅，在宣化长坑村，遗址尚存，今村人祀之。

太子楼　在南澳山云盖寺海崖。垒石为楼，旁有行宫及指挥司甬道，云是宋幼帝驻跸之所。又云盖寺石上有“紫云华盖” 四字。明郡丞刘晴川诗云：“迹寻华盖远。” 又邻近有马御史故宅，石池石壁尚存。御史名不可考矣。

北殿山　在华富村，去澄海县十里，临大河。相传宋太子避元兵过此，设行在，故名。后人掘地得一碑，书“光天化日” 四字。邑人王弼诗曰：“行在有碑留化日，翠华遗殿锁寒烟。”

侍郎洲　在南澳海中，有曰侍郎洲者，问之土人，云“有侍郎葬其处。” 初疑其地当近青径口，以陆相墓所在名之。阅《东里志》，乃知非侍郎，乃辞郎也。宋景炎元年，帝舟迁于潮州，驻跸红罗山。明年正月，迁于惠州之甲子门。都统邑人张达率义勇扈从，其妻陈璧娘送达至此辞归，故名千秋镇　。惠来、龙溪都有千秋镇，其地背山面谷，宋邹㵯尝驻兵其上，石刻云：“崇冈壁立，曲水长流。天险莫升，人谋曷筹。山川万古，镇垒千秋。” 百丈埔娘娘庙　娘娘为宋张枢密夫人许氏。

枢密扈跸海上，夫人率步兵沿海援之。至百丈埔，遇元兵，与战阵亡。土人义而祀焉。后督学魏校亦以淫祠毁之，过矣。按百丈埔，即浮山邑。《前志》书百丈埔事云：“张世杰尝会许尖人之师于此” ，讹“夫” 为“尖” ，更可笑也。

鸢飞鱼跃亭　元王翰建，明正统三年，知府王源修，在韩山书院前。戴希文《诗》云：“西郭云连沙树晚，前池风荐水花凉。”

南岩　即老君岩，在湖山南。一石屋上平，下可坐数十人。巅有“古瀛洞天” 四字。湖滨石上有“雁塔” 二大字，明唐伯元构台其下，曰钓鱼台。梅花庄在湖山北，多植梅花。旁一石书“谷口” 二字。又山后石上有“蒙泉” 二字，今字迹犹存。

中离书院　在中离山，为薛侃讲学之所。《钟铭》云：“晨昏二十四敲钟，声彻前峰井后峰。试问岩岩诸学士，已闻曾与未闻同。”

伏虎石　在金山之麓。俞大猷刻石上云：“有汉将军射此，伏虎不洞，贯之乃止，没羽。”

《栖云亭　》在黄冈石壁山，余散人建。松筠苍翠，石洞含烟，群峰盘绕，沧海在目。

东山砖室　明万历元年六月，大港东山栅塌一砖室，纵可丈馀，横六七尺，高可七八尺，前作二小门，阛上有字，曰：“兴和二年八月甲寅。” 按史，兴和乃东魏孝静帝年号，其二年即梁武帝大同六年，是时潮属南朝，不应用东魏年号也。《莲华峰题名　》：太子中舍人致仕范阳卢侗元伯、通判州事鲁国夏旼粹翁、从事南阳仇公著晦之，“夏五月壬寅，避暑西湖，舣舟莲华峰之东，徜徉容与，极暮乃归。时改元元丰之岁。”

《湖平石壁题名　》：“宋宝祐甲寅季夏中澣，郡守莆阳陈炜光仲，郡丞合沙黄蓍成甫领僚属清源王道翁弘道、吕大圭圭叔、合沙姚震特东起，临漳余继祖善夫、合沙陈长孺元善、莆阳方敬子景行、永嘉赵必淄其道、合沙赵崇”贵，仆延平陈纲宏宏父柯山赵孟瑢君玉，“临漳陈泰兴时可，合沙黄安汝行可，四明眭汝能舜卿，曲江邝隽时杰，临安史必大君洪，三阳林朝瑞廷卿，临漳谢士立可贵，合沙赵汝踊文叟叶洽德润，莆阳赵孟慕君厚，泛舟同游。”时清源陈起龙震叔，莆阳洪仑德芳、陈琰玉汝，合沙陈材景山捧檄预集，因题名记岁月于湖平之石壁。

王源除怪石　明宣德丁卯，源奉敕祛除民害。指挥李侯通、陆侯雄等佥曰：“城西山屹立二石，一大数十围，高数丈，一仅半，世号二蟾蜍。” 地理家以白虎上，主嚚讼火灾，先欲去者千夫，力不能胜。源曰：“昌黎驱鳄，吾能除此。” 腊月既望，命检校谨孚典史王礼、驿丞秦祖等、粮老彭剡等，率百人仆碎琢为广济桥，用其下坐一石盘，盘下一白物，眉目口鼻类人形。叩谁为之，作妖明矣。父老曰：“此旁近一石自露，上有‘回风’” 字，民有“‘恶俗去，美风回’之谣。今公除此石，不阅月火讼息，其与昌黎驱鳄鱼无异。” 源谢而镵诸石。是时正统元年七月七日，龙岩王源启泽韦庵题。。